Toenemende kommer oor Indiese virusvariantMense in persoonlike beskermingstoerusting by die verassingsgebied waar Covid-19-slagoffers veras word (Foto: Money Sharma, AFP) Die Wêreldgesondheidsorganisasie (WGO) sê daar is toenemende kommer oor die B.1.617-variant van Covid-19 wat moontlik bydra tot die skerp styging in infeksies wat tans in Indië ondervind word. Volgens kenners versprei dié variant, wat in Oktober vir die eerste keer in Indië aangemeld is, vinniger as ander variante. Dit word in hierdie stadium as meer aansteeklik beskou. Maria van Kerkhove, ŉ epidemioloog, sê studies dui boonop daarop dat teenliggaampies ŉ kleiner uitwerking op die variant kan hê. Die WGO beklemtoon egter dat dit heeltemal te vroeg is om te sê of die variant weerstand teen bestaande entstof kan bied. Van Kerkhove sê volgens beskikbare data is die entstof steeds doeltreffend om die virus te beveg en sy moedig mense aan om ingeënt te word. Kenners sê hoe meer die virus versprei, hoe groter is die risiko dat dit ideale toestande sal vind om op verskillende maniere te muteer. Hulle beklemtoon dat hierdie verspreiding voorkom moet word. ‘n Man lê langs straatgraffiti wat geverf is om Covid-19-bewustheid te skep (Foto: Jewel Samad, AFP) Die WGO beskou ook die variante wat in Suid-Afrika, Brittanje en Brasilië aangemeld is, as sogenaamde kommerwekkende variante. Dit is omdat hierdie variante as “meer gevaarlik” as die oorspronklike variant van die virus beskou word omdat dit volgens kenners aansteekliker en dodeliker as ander weergawes is. Intussen het ongeveer 40 liggame – die oorskot van mense wat vermoedelik weens Covid-19 omgekom het – op die oewer van die Gangesrivier in die Buxar-distrik in die noorde van Indië uitgespoel. Luidens mediaberigte kan daar moontlik honderde liggame wees wat reeds uitgespoel het. Van die liggame het reeds begin ontbind en die owerhede is aangesê om die oorskot óf te begrawe, óf te veras. Plaaslike inwoners glo die lyke is in die rivier gestort omdat verassingsplekke stampvol is óf omdat familielede nie hout kon bekostig vir kiste nie. Indië het Maandag byna 370 000 nuwe gevalle van Covid-19 en meer as 3 700 nuwe sterftes aangemeld. Byna 23 miljoen gevalle is reeds in die land aangemeld.